Ysberg groter as Johannesburg breek af van Antarktika | Netwerk24
27 Februarie 2019 14:34
'n Ysberg wat groter as Johannesburg is, gaan na verwagting binne weke van die Antarktiese ysbank afbreek.
'n Kraak in die Brunt-ysbank het in Oktober 2016 ontstaan, het Nasa luidens 'n berig in The Guardian gesê.
Die kraak, bekend as die Halloween-kraak, versprei nou vinnig na 'n ander bars in die ysbank en wanneer hy dit bereik, sal die ysberg afbreek.
Die proses waarin ysberge van die ysbanke om die vasteland Antarktika afbreek, is natuurlik.
Die ysberg wat gaan afbreek, is besonder groot, maar word verdwerg deur 'n ysberg wat in 2017 van die Larsen C-ysbank afgebreek het. Dit was sowat 5 700 km², byna drie keer groter as Mauritius.
In 'n studie is bevind Antarktika se ys smelt nou drie keer vinniger as vyf jaar gelede. Indien aardverwarming nie stopgesit word nie, verwag wetenskaplikes dat smeltende ys van Antarktika die seevlak teen 2070 met 25 cm sal lig.